Vyhlásenie predkladateľa

Návrh zákona o katastri nehnuteľností (katastrálny zákon) a o zmene a doplnení niektorých zákonov sa  predkladá na rokovanie s rozporom s 

1. Komorou geodetov a kartografov a Asociáciou zamestnávateľských zväzov a združení Slovenskej republiky v časti:

˗	vytvorenia osobitnej právnej úpravy pre geodetické a kartografické činnosti v návrhu zákona o katastri nehnuteľností a o zmene a doplnení niektorých zákonov pre oblasť katastra nehnuteľností a v návrhu zákona o geodézii a kartografii a o zmene a doplnení niektorých zákonov pre oblasť inžinierskej geodézie, a na to nadväzujúce zavedenie dobrovoľného členstva pre geodetov a kartografov, ktorí autorizačne overujú výsledky geodetických a kartografických činností na úseku katastra nehnuteľností, v Komore geodetov a kartografov.

Kataster nehnuteľností predstavuje celý súbor právnych a technických problematík, ktoré sú navzájom previazané, a preto je vhodné upraviť ich komplexne v jednom právnom predpise. Jednotná právna úprava geodetických a kartografických činností na úseku katastra nehnuteľností predstavuje ucelený právny predpis, ktorý rieši problematiku zápisu nehnuteľností a práv k nehnuteľnostiam do katastra nehnuteľností nielen z právneho hľadiska, ako je tomu podľa stavu de lege lata, ale kladie zvýšený dôraz aj na technickú časť katastra nehnuteľností. Predkladateľ poukazuje na skutočnosť, že v prípade navrhovanej právnej úpravy nejde o osobitnú právnu úpravu, ktorá by rozdeľovala geodetické a kartografické činnosti na úsek katastra a na úsek geodézie a kartografie. Geodetické a kartografické činnosti, ktorých výsledky sa preberajú do informačného systému katastra nehnuteľností sú predmetom úpravy katastrálneho zákona už od roku 1927, kedy bol prijatý zákon o pozemkovom katastri a jeho vedení s výnimkou realizovania projektov pozemkových úprav podľa zákona č. 330/1991 Zb. o pozemkových úpravách a zostavovania registrov obnovenej evidencie pozemkov podľa zákona č. 180/1995 Z. z. Jediným presunom je nezmenená úprava preskúšania osobitnej odbornej spôsobilosti geodetov, oprávnených autorizačne a úradne overovať výsledky geodetických a kartografických činností, predkladateľom do katastrálneho zákona, ktorému táto agenda vecne prináleží a toto preskúšavanie osobitnej odbornej spôsobilosti fakticky vykonáva od roku 1970.   

	Zavedenie dobrovoľného členstva v Komore geodetov a kartografov prispeje k zlepšeniu podnikateľského prostredia, čo je v konečnom dôsledku v súlade s uzneseniami vlády Slovenskej republiky. Dobrovoľné členstvo zároveň zvýši tlak na Komoru geodetov a kartografov, aby zatraktívnila členstvo v nej. Predkladateľ má súčasne snahu vyhnúť sa porušeniu článku 15 ods. 3 smernice  Európskeho parlamentu a Rady č. 2006/123/ES o službách na vnútornom trhu. Predkladateľ poukazuje na skutočnosť, že navrhovaná právna úprava korešponduje s právnou úpravou v kompetencii Ministerstva pôdohospodárstva a rozvoja vidieka SR, týkajúca sa Komory pozemkových úprav, v ktorej je členstvo geodetov dobrovoľné.

2. Asociáciou zamestnávateľských zväzov a združení Slovenskej republiky v častiach:

˗	definície základných pojmov,
˗	predmet obnovy katastrálneho operátu.

Pokiaľ ide definície základných pojmov predkladateľ uvádza, že v rámci rozporových konaní s povinne pripomienkujúcimi subjektmi, t. j. s ministerstvami bola dosiahnutá zhoda ohľadom definovania základných pojmov. Dohoda bola dosiahnutá aj so samotnou stavovskou organizáciou združujúcou autorizovaných geodetov a kartografov, t. j. Komorou geodetov a kartografov. Navrhované definície boli odsúhlasené Terminologickou komisiou pôsobiacou pri Úrade geodézie, kartografie a katastra SR, členmi ktorej sú zástupcovia akademickej obce, Komory geodetov a kartografov a odborníci z oblasti pozemkového práva pôsobiaci v súkromnej aj štátnej sfére. Vzhľadom na uvedené nebolo možné rozpor odstrániť s Asociáciou zamestnávateľských zväzov a združení Slovenskej republiky. 

Pokiaľ ide o predmet obnovy katastrálneho operátu, predkladateľ uvádza, že v rámci rozporových konaní s povinne pripomienkujúcimi subjektmi bola dosiahnutá dohoda, ktorá rešpektuje riešenie navrhnuté predkladateľom. Vzhľadom na túto skutočnosť predkladateľ neakceptoval návrh pripomienky predloženej Asociáciou zamestnávateľských zväzov a združení Slovenskej republiky.

3. Verejnosťou v rámci uplatnených hromadných pripomienok v častiach:

˗	definícia pojmu „vlastnícka hranica“,
˗	poskytovanie údajov katastra nehnuteľností,
˗	predmet obnovy katastrálneho operátu,
˗	návrh novelizácie zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov.

Pokiaľ ide o pripomienky vzťahujúce sa k definícii pojmu „vlastnícka hranica“ a predmetu obnovy katastrálneho operátu, predkladateľ uvádza, že v rámci rozporových konaní s povinne pripomienkujúcimi subjektmi (s výnimkou Asociácie zamestnávateľských zväzov a združení Slovenskej republiky) bola dosiahnutá dohoda, ktorá rešpektuje riešenie navrhnuté predkladateľom. Vzhľadom na túto skutočnosť predkladateľ neakceptoval návrh pripomienok predložených verejnosťou. Akceptovanie pripomienky by bolo v zásadnom rozpore s ustanoveniami Občianskeho zákonníka, upravujúcimi nadobudnutie vlastníckeho práva vydržaním.

Pokiaľ ide o poskytovanie údajov katastra nehnuteľností, verejnosť v rámci hromadnej pripomienky uplatnila požiadavku, aby údaje katastra boli sprístupnené ako datasety s otvorenými údajmi prostredníctvom prístupového miesta v sieti internet pre akékoľvek osoby na automatizované spracovanie. Poskytovanie údajov z informačného systému katastra nehnuteľností bezodplatne pre akékoľvek osoby na automatizované spracovanie by malo negatívny vplyv na štátny rozpočet. Poskytovanie údajov na automatizované spracovanie  (open data) bude komplexne riešené v schválenom projekte OPIS  „eDemokracia a otvorená vláda“, ktorý pripravilo Ministerstvo financií SR a Úrad vlády SR. Cieľom tohto projektu bude poskytovanie transparentných a otvorených dát širokej verejnosti ako aj inštitúciám verejnej správy. V rámci projektu bude vypracovaný zákon o open data, ktorý nadrezortne pokryje problematiku poskytovania údajov jednotlivými úradmi vrátane predkladateľa formou open data.

Pokiaľ ide o návrh novelizácie zákona č. 582/2004 Z. z. o miestnych daniach a miestnom poplatku za komunálne odpady a drobné stavebné odpady v znení neskorších predpisov, predkladateľ uvádza, že nie je gestorom zákona, ktorého novelizáciu požaduje hromadná pripomienka. Predkladateľ poukazuje na skutočnosť, že verejnosť navrhla novelizovať predmetný zákon bez toho, aby danú problematiku prekonzultovala s gestorom vyššie uvedeného zákona.